**རྫོང་ཁ་ཝི་ཀི་པི་ཌི་ཡ་གི་ནང་དོན་བྲི་མི་གླ་ཁར་ལེན་ནི།**

**Hiring OF DZONGKHA WIKIPEDIA CONTENT WRITERS**

**ཀ. རྒྱབ་ཁུངས།**

ད་རེས་ནངས་པ་འཕྲུལ་རིག་གོང་འཕེལ་འགྱོ་བའི་དུས་ཚོད་ནང་ལུ་ བརྡ་དོན་དང་གནས་སྡུད་ཚུ་ག་ཅི་ར་ཨིན་རུང་ ཡོངས་འབྲེལ་ཐོག་ལས་འཇམ་ཏོང་ཏོ་སྦེ་ སྤྱོད་མི་གི་གྱངས་ཁ་དེ་ཡར་སེང་འགྱོ་དོ་ཡོདཔ་ཨིན་རུང་ ང་བཅས་རའི་འབྲུག་རྒྱལ་ཁབ་ཀྱི་གནས་སྡུད་ཚུ་ གཞུང་སྐད་རྫོང་ཁའི་ཐོག་ལུ་དེ་སྦེ་འཐོབ་ཚུགས་པར་ལཱ་ཁག་འདུག། དེ་གིས་སྦེ་ རྫོང་ཁ་ལུ་དག་སྣང་ཡོད་པའི་ལས་སྡེ་དང་ ངོ་རྐྱང་ཚུ་ཧེང་སྐལ་ར་སེམས་ཤུགས་ཉམས་དོ་ཡོདཔ་ལས་ གནས་སྡུད་གལ་ཅན་མ་འདྲཝ་ཚུ་ཡོངས་འབྲེལ་ཐོག་ལས་འཐོབ་ཚུགསཔ་བཟོ་ནིའི་དོན་ལུ་དམིགས་གཏད་བསྐྱེདཔ་ཨིན། ལྷག་པར་དུ་ སྐད་ཡིག་འདི་ཉམས་སྲུང་འབད་དེ་བཞག་དགོཔ་ཨིན་པ་ཅིན་ ཡོངས་འབྲེལ་ནང་ལུ་ཡོད་མེད་ལུ་རག་ལསཔ་ཨིན་ཟེར་བཀོདཔ་ཨིན་པས། སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱིས་ འདས་པའི་ལོ་ངོ་གཉིས་དེ་ཅིག་གི་ཧེ་མ་ལས་ འབྲུག་པའི་ཐུན་མོང་མིན་པའི་ལུགས་སྲོལ། ཆོས་དང་རིག་གཞུང་། རྒྱལ་རབས་ནང་ལུ་ཡོངས་གྲགས་ཅན་གྱི་མི་ངོམ། ས་གནས་རྩ་ཅན། དེང་དུས་ཀྱི་གནད་དོན་མ་འདྲཝ་དང་ གཞན་གལ་ཅན་ཚུ་གི་ཐོག་ལུ་ ནང་དོན་ཚུ་བྲིས་ཏེ་ རྫོང་ཁའི་ཝི་ཀི་པི་ཌི་ཡ་ནང་བཙུགས་ཏེ་ཡོདཔ་ཨིན།

**ཁ. དམིགས་ཡུལ།**

སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱིས་ རྫོང་ཁ་ཝི་ཀི་པི་ཌི་ཡ་གི་དོན་ལུ་ ནང་དོན་ཚུ་བྲིས་ཏེ་ ཞུན་དག་འབད་ཞིན་ན་ ཝི་ཀི་གི་ངོ་ཤོག་ནང་བཙུགས་ནི་ཨིནམ་ལས་ དེ་གི་དོན་ལུ་ ལས་སྣ་ཚུ་ཡང་དབྱེ་ཁག་གསུམ་སྦེ་ཕྱེས་ཏེ་ཡོད་མི་དེ་ཡང་ ༡) ནང་དོན་ཞིབ་འཚོལ་འབད་དེ་བྲི་ནི། ༢) འབྲི་ཐངས་དང་རྫོང་ཁའི་གནས་ཚད་དང་མཐུན་པའི་ཞུན་དག། ༣) དཔེ་གཞི་ཚུ་བཟོ་ཞིན་ན་ ཝི་ཀི་ནང་བཙུགས་ནི་ཚུ་ཨིན།

**ག. འབྲེལ་གཏོགས་འབད་ནིའི་དོན་ལུ་འོས་འབབ་ཚད་གཞི།**

ནང་དོན་འབྲི་མི་ཚུ་གིས་ རང་ལུ་སྤྲོད་ཡོད་པའི་དོན་ཚད་དེ་གུར་ཞིབ་འཚོལ་ཐོག་ལས་ ནང་དོན་བྲི་ནི་དང་ཞུན་ལྷག་འབད་དགོཔ་ཨིནམ་ལས་ འབྲེལ་གཏོགས་འབད་མི་ཚུ་ལུ་ གཤམ་གསལ་གྱི་ཚད་གཞི་ཚུ་ཚང་དགོ།

༡. གཞུང་དང་སྒེར་གྱི་སློབ་གྲྭ་ཚུ་གི་ནང་ལུ་ རྫོང་ཁའི་སློབ་སྟོན་པ་ཅིག་ཨིན་པའི་ཁར་ རྫོང་ཁའི་ཞིབ་འཚོལ་འབད་ཐངས་ཀྱི་ཁྱད་ཆོས་ཚུ་ལུ་ཉམས་མྱོང་ཡོད་མི་ཅིག་ཨིན་དགོ།

༢. བཅའ་མར་གཏོགས་འདོད་ཡོད་མི་སྤྱིར་བཏང་མི་ངོ་ཚུ་ཨིན་པ་ཅིན་ རྫོང་ཁ་དང་རིག་གཞུང་གི་རིག་རྩལ་ལྡན་པའི་ཁར་ རྫོང་ཁ་དང་འབྲེལ་བའི་ ཞིབ་འཚོལ་འབད་ཐངས་ཀྱི་ཁྱད་ཆོས་ཚུ་ལུ་ཉམས་མྱོང་ཡོད་མི་ཅིག་ཨིན་དགོ།

༣. འབྲེལ་གཏོགས་འབད་མི་ཚུ་ལུ་རྫོང་ཁ་དང་ཨིང་ལིཤ་གི་རིག་རྩལ་ལེགས་ཤོམ་ཡོད་པའི་ཁར་ ཆོས་སྐད། ཨིང་ལིཤ། ཚུ་ལས་རྫོང་ཁའི་ནང་སྐད་སྒྱུར་ལེགས་ཤོམ་སྦེ་འབད་ཚུགས་མི་ཅིག་འོང་དགོ།

༤. རྫོང་ཁའི་སློབ་སྟོན་པ་ཚུ་ལུ་ རྫོང་ཁའི་ཤེས་ཚད་ལེགས་ཤོམ་སྦེ་ཡོད་ནི་དེ་གིས་ འབྲེལ་གཏོགས་འབད་མི་ཚུ་གདམ་འཐུ་འབད་ནི་མེད་རུང་ སྤྱིར་བཏང་བཅའ་མར་གཏོགས་མི་ཚུ་ཨིན་པ་ཅིན་ ཉམས་མྱོང་དང་ལྕོགས་གྲུབ་ཚུ་ལུ་གཞི་བཞག་སྟེ་གདམ་འཐུ་འབད་ནི་ཨིན།

༥. རྫོང་ཁའི་སློབ་སྟོན་པ་དང་ སྤྱིར་བཏང་དང་འདོད་ཅན་ཚུ་རྩིས་ཏེ་ ཡོངས་བསྡོམས་ཀྱི་ མི་ངོམ་ ༥༠ གདམ་འཐུ་འབད་ནི་ཨིན།

**ཅ. ཁ་ཚིག་ཁུངས་གཏུགས། (ToR)**

**(༡) འགན་ཁུར།**

༡.༡ ཁྱད་ཚད་ཚང་བའི་ཁར་གྲལ་གཏོགས་འབད་ནི་ལུ་སྤྲོ་བ་ཡོད་པའི་སློབ་དཔོན་དང་ གཞན་ངོ་རྐྱང་ཚུ་ རྫོང་ཁའི་ནང་དོན་འབྲི་མི་སྦེ་གླ་ཁར་ལེན་ནི་ཨིན།

༡.༢ ནང་དོན་འབྲི་མི་ཚུ་གིས་བདུན་ཕྲག་རེ་རེ་ནང་རང་སོའི་དོན་ཚན་གུར་ རྩོམ་ཡིག་གཉིས་དེ་ཅིག་བྲི་སྟེ་ཡོངས་བསྡོམས་ཀྱིས་ བདུན་ཕྲག་གཉིས་ནང་ རྩོམ་ཡིག་བཞི་རེ་བྲི་དགོཔ་ཨིན།

༡.༣ རྩོམ་ཡིག་ཚུ་ག་ཅི་ར་ཨིན་རུང་ ཉུང་མཐའ་ཤོག་གྲངས་ ༢ རེ་འོང་དགོ་པའི་ཁར་ ཚིག་འབྲུ་ ༡༥༠༠ དེ་ཅིག་གི་རྩིས་འོང་དགོཔ་ཨིནམ་དང་ རྩོམ་ཡིག་གི་མཇུག་ལུ་ རྒྱབ་རྟེན་དཔེ་ཐོ་བཀོད་མི་ཚུ་ ཚིག་འབྲུ་དེ་གི་གྲངས་སུ་མི་ཚུད།

༡.༤ རྩོམ་ཡིག་འབྲི་བའི་སྐབས་ལག་ལེན་འཐབ་ཡོད་པའི་ རྒྱུ་ཁུངས་ཚུ་ག་ཅི་ར་ཨིན་རུང་ མཇུག་ལུ་རྒྱབ་རྟེན་དཔེ་ཐོ་གི་གྲངས་སུ་ཚུད་དེ་འོང་དགོ།

༡.༥ རྒྱབ་རྟེན་དཔེ་ཐོ་ཚུ་བཀོད་པའི་སྐབས་ལུ་ ལུགས་མཐུན་སློབ་རིག་ནང་ལུ་འབྲི་ཐངས་ཀྱི་སྒྲིག་བཀོད་དང་མཐུནམ་སྦེ་དགོཔ་ཨིནམ་ལས་ དེ་གི་དོན་ལུ་ རྫོང་ཁ་གོང་འཕེལ་ལྷན་ཚོགས་ཀྱིས་བཟོ་ཡོད་པའི་ རྒྱབ་རྟེན་དང་ལུང་འདྲེན་བཀོད་ཐངས་ཀྱི་དཔེ་དེབ་འདི་ ངེས་པར་དུ་ལག་ལེན་འཐབ་དགོ།

༡.༦ ནང་དོན་ཚུ་འབྲི་བའི་སྐབས་ལུ་ རྩོམ་ཡིག་ཚུ་སྤུས་ཚད་དང་ལྡནམ་སྦེ་བྲི་དགོཔ་ཨིནམ་ལས་ རྩོམ་ཡིག་ནང་ལུ་ དོན་ཚན་དང་འབྲེལ་བའི་བརྡ་དོན་དགོས་མཁོ་ཅན་ཚུ་ངེས་པར་དུ་ཚང་དགོ་པའི་ཁར་ ཝི་ཀི་འབྲི་ཐངས་ཀྱི་ཚུལ་དང་མཐུནམ་སྦེ་བྲི་དགོ།

༡.༧ རྩོམ་ཡིག་ཚུ་ཡང་ རྫོང་ཁའི་ཡིག་གཟུགས་ (DDC Joyig,DDC Uchen, Jomolhari) ལག་ལེན་འཐབ་སྟེ་བྲི་དགོ།

༡.༨ རྩོམ་ཡིག་ཚུ་འབྲི་བའི་སྐབས་ལུ་ སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱིས་དུས་མཐུན་འབད་ཡོད་པའི་ བརྡ་སྦྱོར་དང་འཁྲིལ་ཏེ་བྲི་དགོ།

**(༢) འབྲེལ་ཡོད་ཡིག་ཚང་གིས་རྒྱབ་སྐྱོར།**

༢.༡ ཞིབ་འཚོལ་དང་ལས་རིམ་སྡེ་ཚན་གྱིས་ ནང་དོན་གསརཔ་བྲི་ནིའི་དོན་ལུ་དོན་ཚན་ཚུ་ངོས་འཛིན་འབད་དེ་བགོ་བཀྲམ་འབད་དགོ།

༢.༢ རྩོམ་ཡིག་གི་སྤུས་ཚད་ཚུ་ ཞིབ་ལས་སྡེ་ཚན་གྱིས་ བསྐྱར་ཞིབ་འབད་དེ་ ཞུན་ལྷག་དང་ ཞུན་དག་ཚུ་འབད་དགོ།

༢.༣ འབྲེལ་ཡོད་ཡིག་ཚང་གིས་ ནང་དོན་འབྲི་མི་ཚུ་ལུ་ ཁྱད་རིག་གི་གཙོས་པའི་ གཞན་དགོས་མཁོ་ཡོད་མི་ ག་ཅི་ར་ཨིན་རུང་ རྒྱབ་སྐྱོར་འབད་དགོ།

༢.༤ ནང་དོན་འབྲི་མི་ཚུ་གི་དོན་ལུ་ ནང་དོན་འབྲི་ཐངས། དུས་མཐུན་ཅན་གྱི་རྫོང་ཁའི་སྐད་ཡིག་དང་བརྡ་སྦྱོར། རྫོང་ཁའི་ལུང་འདྲེན་དང་རྒྱབ་རྟེན་བཀོད་ཐངས། ནང་དོན་ཞིབ་འཚོལ་འབད་བའི་སྐབས་ དེ་དང་འབྲེལ་བའི་འབྱུང་ཁུངས་འཚོལ་ཐངས་ཚུ་གི་ཐོག་ལུ་ ཉིན་མ་གཅིག་གི་རིང་ལུ་ སྦྱོང་བརྡར་ཅིག་འགོ་འདྲེན་འཐབ་དགོ།

**(༣) ལྟ་རྟོག་དང་སྙན་ཞུ།**

༣.༡ ནང་དོན་ཚུ་ ཞིབ་འཚོལ་དང་ལས་རིམ་སྡེ་ཚན་ལས་ ཝི་ཀི་འགོ་འདྲེན་པ་གིས་ དུས་དང་དུས་སུ་ལྟ་རྟོག་འབད་ནི་ཨིནམ་ལས་ ནང་དོན་འབྲི་མི་ཚུ་གིས་ ལཱ་ཚུ་ཡོངས་རྫོགས་སྦེ་མཇུག་མ་བསྡུ་ཚུན་ཚོད་ར་ འགོ་འདྲེན་པ་དང་གཅིག་ཁར་མཉམ་འབྲེལ་ཐོག་ལུ་ ལཱ་འབད་དགོ།

༣.༢ ནང་དོན་འབྲི་མི་ཚུ་གིས་བདུན་ཕྲག་རེ་རེའི་ནང་ རང་སོའི་རྩོམ་ཡིག་བྲིས་ཡོད་པའི་ ལཱ་གི་གྲུབ་འབྲས་ཚུ་དུས་མཐུན་འབད་དེ་ རྩོམ་རིག་ཚུ་ MS word format གི་ཐོག་ལུ་ བྲིས་ཏེ་རྩིས་སྤྲོད་འབད་དགོ།

༣.༣ རྩོམ་ཡིག་ཚུ་ མཛུབ་མནོན་རྐྱབ་ཞིནམ་ལས་ ལཱའི་བདུན་ཕྲག་གི་ཉིནམ་མཇུག་ (རེས་གཟའ་སྤེནམ) གི་ ཕྱི་རུ་ཆུ་ཚོད་ ༥;༠༠ གི་ནང་འཁོད་འགོ་འདྲེན་པ་ལུ་ གློག་རིག་ཡོངས་འབྲེལ་ jigmedorji@moha.gov.bt གི་ཐོག་ལུ་ གཏང་དགོཔ་ཨིན་རུང་ སྤུས་ཚད་དང་གཞན་གནད་དོན་ཚུ་གི་དོན་ལུ་ འགོ་འདྲེན་པ་གིས་ བདུན་ཕྲག་གི་ཉིནམ་གང་རུང་ཅིག་ནང་ཡང་ལེན་སྲིད།

**(༤) ཉེན་བཀག།**

༤.༡ ནང་དོན་འབྲི་མི་ཚུ་གིས་ བརྡ་སྦྱོར། ཡིག་སྡེབ། སྐད་སྒྱུར་འབད་ཐངས་ཚུ་ སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱིས་ ཆ་འཇོག་འབད་ཡོད་པའི་གནས་ཚད་དང་མཐུན་དགོ།

༤.༢ ནང་དོན་འབྲི་མི་ཚུ་གིས་ རྩོམ་ཡིག་ཚུ་འབྲི་བའི་སྐབས་ ཚིག་ལུང་དང་དོན་ལུང་ལ་སོགས་པའི་ལུང་འདྲེན་འཐབ་ནི་དང་ ཡང་ན་སྐད་སྒྱུར་འབད་ནི་ ཚིག་ཚུ་བསྐྱར་བཟོ་འབད་དེ་བྲི་ནི་མ་གཏོགས་ ཐད་ཀར་དུ་འདྲ་བཤུས་རྐྱབ་པའི་རྐྱེན་གྱིས་ དེ་འབྲེལ་གྱི་བརྐུ་ཤུས་དབང་ཆ་དང་འབྲེལ་བའི་གནད་དོན་རེ་འཐོན་ཚེ་ ནང་དོན་འབྲི་མི་རང་ར་སོ་སོ་ལུ་འགན་ཁྲི་ཕོག།

༤.༣ རྩོམ་ཡིག་ཚུ་འབྲི་བའི་སྐབས་ལུ་ ཞིབ་འཚོལ་གྱི་ལཱ་ ཡང་ན་ དྲིས་ལན་འབད་ནི་དང་ གཞན་གནད་དོན་ཚུ་དང་འབྲེལ་བའི་ཟད་འགྲོ་ཚུ་ ནང་དོན་འབྲི་མི་རང་ར་སོ་སོ་གིས་ འགན་ཁུར་འབག་དགོ།

༤.༤ ནང་དོན་འབྲི་མི་ག་ར་གིས་ གོང་འཁོད་ཀྱི་ཁ་ཚིག་ཁུངས་གཏུགས་དང་འཁྲིལ་ཏེ་ གནས་ཡུན་ཡོངས་རྫོགས་ཀྱི་རིང་ལུ་གནས་དགོཔ་ཨིནམ་ལས་ བར་ན་ལས་བཤོལ་བཞག་འབད་ནི་མེད།

༤.༥ ནང་དོན་འབྲི་མི་ཚུ་གིས་ གོང་འཁོད་ཀྱི་ཁ་ཚིག་ཁུངས་གཏུགས་ལས་འགལ་བའི་རིམ་པ་རེ་འཐོན་ཚེ་ རང་སོའི་ལཱ་དང་འཁྲིལ་བའི་འཐུས་ཚུ་གི་ཐོབ་ལམ་ག་ནི་ཡང་མེདཔ་སྦེ་བཞག་དགོ།

༤.༦ གལ་སྲིད་ནང་དོན་འབྲི་མི་ཚུ་གིས་ གསལ་བཀོད་འབད་ཡོད་པའི་དུས་ཚོད་(བདུན་ཕྲག་གཅིག)ཁར་ རྩོམ་ཡིག་ཚུ་སྤྲོད་མ་ཚུགས་པ་ཅིན་ དེ་ལུགས་ཀྱི་འཐུས་ཚུ་ཆ་མེད་གཏང་ནི་དང་ རྩོམ་ཡིག་བྲི་ནི་གི་གོ་སྐབས་འདི་ གཞན་གདམ་འཐུ་འབད་མི་ཚུ་ལུ་ གོ་སྐབས་འཐེབ་སྦེ་བྱིན་དགོ།

**(༥) འཐུས་དང་ཁེ་ཕན།**

༥.༡ རྩོམ་ཡིག་དོན་ཚན་རེ་རེ་ལུ་ གལ་སྲིད་འབྲེལ་ཡོད་ཡིག་ཚང་གིས་ ཞུན་དག་རྩ་ལས་ར་འབད་དགོཔ་མ་ཐོན་པ་ཅིན་ རྩོམ་ཡིག་རེ་ལུ་ འཐུས་དངུལ་ཀྲམ་ ༡༢༥༠/- དང་ ཞུན་དག་འབད་དགོཔ་ཐོན་པ་ཅིན་ དངུལ་ཀྲམ་ ༡༠༠༠/- རེ་དང་ གལ་སྲིད་རྩོམ་ཡིག་དེ་རྩ་བ་ལས་ར་ ཞུན་དག་དང་ཡང་ན་ ལོག་བྲི་དགོཔ་འཐོན་པ་ཅིན་ ཐོབ་ལམ་ག་ནི་ཡང་མེདཔ་ཨིན། དེ་གི་དོན་ལུ་གཤམ་གསལ་གྱི་ཁྲམ་རིས་འདི་གཟིགས་དགོ།

**ཞུན་དག་ཚད་གཞི།**

|  |  |
| --- | --- |
| **ཞུན་དག་འབད་མ་དགོཔ།** | **ཞུན་དག་འབད་དགོཔ།** |
| ཡིག་སྡེབ་དང་བརྡ་སྦྱོར་གྱངས་ཁ་ ༡༠ ལས་ཉུང་སུ་ཞུན་དག་འབད་དགོཔ། | ཡིག་སྡེབ་དང་བརྡ་སྦྱོར་གྱངས་ཁ་ ༡༠ ལས་ལྷག་སྟེ་ཞུན་དག་འབད་དགོཔ། |
| ནང་དོན་ཚུ་དག་བཅོས་འབད་མ་དགོཔ།  | ནང་དོན་ཚུ་དག་བཅོས་འབད་དགོཔ། |
| ལུང་འདྲེན་དང་རྒྱབ་རྟེན་ཚུལ་མཐུན་འབད་ཡོདཔ། | ལུང་འདྲེན་དང་རྒྱབ་རྟེན་ཚུལ་མཐུན་མ་འབདཝ། |
| སྒྲིག་བཀོད་དང་མཐུནམ། | སྒྲིག་བཀོད་དང་མ་མཐུནམ། |

༥.༢ རྩོམ་ཡིག་བྲིས་ཡོད་མི་གི་འཐུས་ཚུ་ རྩོམ་ཡིག་ཆ་ཚང་སྦེ་འགོ་འདྲེན་པ་ལུ་ སྤྲོད་ཚར་བའི་ཤུལ་ལུ་རྐྱངམ་གཅིག་འཐོབ།